 NA CHARLES WASONGA HUENDA hivi karibuni Maafisa wa Jeshi la Ulinzi la Kenya (KDF) na wale wa vikosi vingine maalum wakapewa kipaumbele wakati wa kuabiri ndege za mashirika ya humu nchini kabla ya raia wengine, sawa na makomando wa Amerika. Hii ni ikiwa serikali, kupitia Wizara ya Barabara na Uchukuzi, itatekeleza pendekezo kwenye hoja iliyowasilishwa bungeni Jumatano na Mbunge wa Lamu Mashariki Ruweida Obo. Mbunge huyo anasema kuwa hiyo ndiyo mojawapo ya njia za kuwatambua na kuwashuruku, kutokana na mchango wa maafisa wa KDF katika kulinda Wakenya dhidi ya mashambulio ya kigaidi. “Kwa kuzingatia kuwa maafisa wa vikosi hivi vya usalama huhatarisha maisha yao wanapotekeleza majukumu yao ya kulinda wananchi dhidi ya mashambulio ya maadui kutoka nje na magaidi, wanafaa kutambuliwa kwa kuweka maisha yao hatarini kwa niaba yetu,” akasema Kapteni Obo, aliyeshinda kiti cha Lamu Mashariki kwa tiketi ya chama cha Jubilee. Mbunge huyo alisema kuwa hatua hiyo ya kuwapa kipaumbele wakati wa kuabiri ndege itaongeza fahari kwa maafisa wa KDF na kuwapa moyo na hamasa wanapotekeleza majukumu yao ya kulinda mipaka yetu. Mheshimiwa Obo alisema mtindo huo unaendelezwa katika mataifa mengine kama vile Amerika “kama njia ya kutambua wajibu wa wanajeshi katika kulinda nchi.” “Kando na kupewa kipaumbele wakati wa kuabiri ndege za mashirika ya humu nchini, wanajeshi wetu pia wanafaa kupewa hadhi hiyo katika kumbi za benki na afisi zinazotoa huduma muhimu za serikali,” akaongeza. Wakati huu wanajeshi hufurahi bidhaa zilizopunguzwa bei zinazouzwa katika kambi zao na Shirika Uuzaji Bidhaa kwa Wanajeshi (AFCO). You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  